अमरगंज मोहल्ला के रहें वाले कमर हुसैन की बिटिया माहेनूर ने बताओ कि मोई शादी 27 अप्रैल 2013 खे बांदा जिला के गोयरा गांव में बबलू के साथे भई हती। जभे 28 अप्रैल खे बिदा होखे अपने ससुराल गोयरा पोंहची। तभई शाम खे मोई सास आमना ने मोये बुलाओ ओर कहन लगी कि तोये बाप ने हमाये साथे धोखा करो हे। हमखे दहेज नई दओ आय ओर गन्दी-गन्दी गाली देन लगी। मेनें मना करके कहो कि मोये बाप ने अपनी हैसियत से दहेज दे दओ हे। तो ऊ कहन लगी के दो लाख रूपइया ओर मोटर साइकिल अब बाद में दे दे। जभे मैंने कहो कि मोओ बाप गरीब हे अब ऊ ज्यादा दहेज न दे पेहे। तो मोई सास बाल पकर के मारन लगी। जभे मेने बचाये खे लाने अपने आदमी बबलू खे बुलाओ तो ऊ भी आ के मारन लगो। 29 अप्रैल 2013 खे सुबह महोबा वाली बस में बेठार दओ। में अकेले चरखारी आई। चरखारी कोतवाली रिपोर्ट लिखाउन गई तो ओते से जा कह दओ कि मटौंध थाने में रिपोर्ट लिखी जेहे, काये से जा केस ओई क्षेत्र को आय। पे मटौंध थाने से लेके एस.पी. तक खे दरखास दई हे, पे कछु नई भओ आय।